b'\n_START_ARTICLE_\nJean-Claude Nallet\n_START_SECTION_\nKariera\n_START_PARAGRAPH_\nNallet je nase prvi\xc4\x8d opozoril leta 1966, ko je postal evropski mladinski podprvak v teku na 200 m ter evropski mladinski prvak v \xc5\xa1tafeti 4x100 m. \xc5\xa0e istega leta je nastopil na Evropskem \xc4\x8dlanskem prvenstvu in si pritekel bron na 200 m, s \xc4\x8dasom 21.0. \xc4\x8cez dve leti je bil \xc5\xbee \xc4\x8dlan francoske odprave na Poletne olimpijske igre v Ciudad de Mexico. Potem ko je sredi mehi\xc5\xa1ke prestolnice v teku na 400 m izpadel \xc5\xbee v polfinalu, je v \xc5\xa1tafeti 4x400 m vendarle dosegel finale, a v njem zasedel zadnje 8. mesto. To 8. mesto je tudi Nalletov najbolj\xc5\xa1a olimpijska uvrstitev kariere._NEWLINE_Leta 1969 je na Evropskem prvenstvu 1969 s \xc4\x8dasom 45.8 zasedel drugo mesto v teku na 400 m, tik za Poljakom Janom Wernerjem. Na prvenstvu je sodeloval tudi kot del \xc5\xa1tafete 4x400 m, kot zaklju\xc4\x8dni teka\xc4\x8d Francije. \xc5\xa0tafetno palico je Nalletu v zadnji predaji kot vodilni predal Jacques Carette in Nalletu ni bilo te\xc5\xbeko vodstva ohraniti do cilja. \xc4\x8cetverica Gilles Bertould, Christian Nicolau, Jacques Carette in Jean-Claude Nallet je s tem Franciji pritekla zlato kolajno, v tej disciplini prvo po letu 1946. Nallet je leta 1970 preklopil na tek na 400 m z ovirami, v katerem je na naslednjem Evropskem prvenstvu leta 1971 \xc5\xbee osvojil zlato medaljo. S \xc4\x8dasom 49.2 je namre\xc4\x8d ugnal vso konkurenco, drugo mesto je zasedel vzhodnonem\xc5\xa1ki atlet Christian Rudolph. Nallet je na prvenstvu v finskih Helsinkih s \xc5\xa1tafeto neuspe\xc5\xa1no branil evropski naslov, saj je s sotekmovalci zasedel 6. mesto._NEWLINE_Leta 1974 je sodeloval Nallet \xc5\xa1e na svojem \xc4\x8detrtem Evropskem prvenstvu, tokratno je potekalo v Rimu. Kot aktualni evropski prvak je nastopil v teku na 400 m z ovirami, a mu je drugo zaporedno krono s \xc4\x8dasom 48.82 speljal Britanec Alan Pascoe. Nalletu je tako s \xc4\x8dasom 48.94 pripadlo srebro. S \xc5\xa1tafeto je nato na jugu Italije osvojil \xc5\xa1e bron. Naslednje leto je Nallet zastopal barve Francije na Sredozemskih igrah in zasedel prvo mesto._NEWLINE_Leta 1976 je sodeloval na svojih drugih Poletnih olimpijskih igrah, ki jih tokrat gostil kanadski Montreal. Edina disciplina, v kateri je nastopil, je bil tek na 400 m z ovirami. Potem ko se je v kvalifikacijah s \xc4\x8dasom 50.77 zanesljivo prebil skozi, pa je v polfinalu kljub solidnemu \xc4\x8dasu 50.09 izpadel, saj je zasedel \xc5\xa1ele 5. mesto v svoji skupini. Olimpijsko zlato je naposled osvojil 20-letni Ameri\xc4\x8dan Edwin Moses, Nalleta pa so po koncu tekmovanja po \xc4\x8dasu postavili na 9. mesto v skupni olimpijski razvrstitvi. Leta 1978 se je Nallet udele\xc5\xbeil \xc5\xa1e petega Evropskega prvenstva. V tedaj \xc5\xbee njegovi paradni disciplini, teku na 400 m z ovirami, se je uvrstil v finale. Tam je odtekel \xc4\x8das 50.10, kar je zadostovalo za 6. mesto. Po sezoni 1979 je zaklju\xc4\x8dil svojo atletsko kariero.'